Document ID: 32009R0248

РЕГЛАМЕНТ (ЕО) № 248/2009 НА КОМИСИЯТА
от 19 Март 2009 година
за установяването на подробни правила за прилагането на Регламент (ЕО) № 104/2000 на Съвета по отношение на уведомяването относно официалното признаване на организации на производители, както и определянето на цени и на интервенция в рамките на общата организация на пазарите на рибни продукти и продукти от аквакултури (преработен)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 104/2000 на Съвета от 17 декември 1999 г. относно общата организация на пазарите на рибни продукти и продукти от аквакултури (1), и по-специално член 34, параграф 2 от него,
като има предвид, че:
(1)
Регламент (ЕО) № 80/2001 на Комисията от 16 януари 2001 г. за установяването на подробни правила за прилагането на Регламент (ЕО) № 104/2000 на Съвета по отношение на уведомяването относно официалното признаване на организации на производители, както и определянето на цени и на интервенция в рамките на общата организация на пазарите на рибни продукти и продукти от аквакултури (2), е бил неколкократно и съществено изменян (3). Поради по-нататъшни изменения за коригиране на списъка на районите на държавите-членки и на кодовете на националните валути, използвани за целите на настоящия регламент, и с оглед постигане на яснота посоченият регламент следва да бъде преработен.
(2)
В съответствие с член 13, параграф 6 от Регламент (ЕО) № 104/2000 Комисията ежегодно публикува списък на официално признатите организации на производители и техни асоциации. За целта държавите-членки следва да предоставят на Комисията съответната информация.
(3)
Комисията трябва да е в състояние да следи дейностите на организациите на производители по стабилизиране на цените и начина по който те прилагат системите за финансови компенсации и за помощ за прехвърляне.
(4)
Режимите на интервенция от страна на Общността, произтичащи от членове 21 до 26 на Регламент (ЕО) № 104/2000, налагат да има на разположение информация за цените, отчитани през редовни интервали от време в ясно определени райони.
(5)
В рамките на управлението на общата политика в областта на рибарството е въведена система за електронен пренос на данните между държавите-членки и Комисията (системата FIDES II). Тя следва да се използва за целите на събирането на информацията, посочена в настоящия регламент.
(6)
Предвидените в настоящия регламент мерки са в съответствие със становището на Управителния комитет по рибни продукти,
ПРИЕ НАСТОЯЩИЯ РЕГЛАМЕНТ:
ГЛАВА I
Уведомяване относно официалното признаване на организации на производители и на асоциации на организации на производители
Член 1
Държавите-членки съобщават на Комисията информацията, посочена в член 6, параграф 1, буква в) и в член 13, параграф 3, буква г) от Регламент (ЕО) № 104/2000 в срок най-късно до два месеца от датата на вземане на решение.
Тази информация и форматът, в който тя трябва да се изпраща, са определени в приложение I към настоящия регламент.
ГЛАВА II
Цени и интервенция
Член 2
Държавите-членки съобщават на Комисията информацията, посочена в член 17, параграф 4 от Регламент (ЕО) № 104/2000 не по-късно от два месеца след началото на всяка риболовна година.
Държавите-членки незабавно уведомяват Комисията за всички изменения в данните, посочени в първия параграф.
Тази информация и форматът, в който тя трябва да се изпраща, са определени в приложение II към настоящия регламент.
Член 3
За биологичните видове, изброени в приложения I и IV към Регламент (ЕО) № 104/2000, държавите-членки уведомяват Комисията за разтоварваните на суша, продавани, изтегляни от пазара и прехвърляни количества в рамките на тяхната територия, както и за стойността на продадените количества през всяко тримесечие в отделните райони, определени в таблица 1 на приложение VIII към настоящия регламент, не по-късно от седем седмици след изтичането на въпросното тримесечие.
При наличие на кризисен момент за един или повече от биологичните видове, изброени в приложение I към Регламент (ЕО) № 104/2000, държавите-членки уведомяват Комисията на всеки две седмици за разтоварените на суша, продадени, изтеглени от пазара и прехвърлени количества в рамките на тяхната територия, както и за стойността на продадените количества в отделните райони, определени в таблица 1 на приложение VIII към настоящия регламент, не по-късно от две седмици след изтичането на въпросния двуседмичен период.
Тази информация и форматът, в който тя трябва да се изпраща, са определени в приложение III към настоящия регламент.
Член 4
Държавите-членки уведомяват Комисията на всяко тримесечие за стойността и количествата на пласираните продукти, разбити по видовете на пласиране, така както те са установени в член 1 от Регламент (ЕО) № 2493/2001 на Комисията (4), за всеки от продуктите, изброени в приложение I към Регламент (ЕО) № 104/2000, не по-късно от осем седмици след изтичане на въпросното тримесечие.
Тази информация и форматът, в който тя трябва да се изпраща, са определени в приложение IV към настоящия регламент.
Член 5
Държавите-членки уведомяват Комисията на всяко тримесечие за разтоварените на суша, продадени и съхранени количества, както и за стойността на продадените количества в отделните райони, определени в таблица 1 на приложение VIII към настоящия регламент, за всеки от продуктите, изброени в приложение II към Регламент (ЕО) № 104/2000, не по-късно от шест седмици след изтичането на въпросното тримесечие.
Тази информация и форматът в който тя трябва да се изпраща, са определени в приложение V към настоящия регламент.
Член 6
Държавите-членки уведомяват Комисията всеки месец за разтоварените на суша, продадени и доставените в промишлените предприятия от организации на производители количества, както и за стойността на доставените в промишлените предприятия количества в отделните райони, определени в таблица 1 на приложение VIII към настоящия регламент, за всеки от продуктите, изброени в приложение III към Регламент (ЕО) № 104/2000, не по-късно от шест седмици след изтичането на въпросния месец.
Тази информация и форматът, в който тя трябва да се изпраща, са определени в приложение VI към настоящия регламент.
Член 7
Държавите-членки ежегодно предоставят на Комисията в срок от три месеца след изтичане на въпросната година информацията, която дава възможност да бъдат определени разходите по техническото обезпечаване на операциите, необходими за стабилизирането и съхранението на продуктите, предвидени в членове 23 и 25 от Регламент (ЕО) № 104/2000.
Тази информация и форматът, в който тя трябва да се изпраща, са определени в приложение VII към настоящия регламент.
ГЛАВА III
Общи и заключителни разпоредби
Член 8
Държавите-членки изпращат информацията в Комисията чрез електронни средства, като използват системите за пренос, използвани понастоящем за обмен на данни в рамките на управлението на общата политика в областта на рибарството (системата FIDES II).
Член 9
Регламент (ЕО) № 80/2001 се отменя.
Позоваванията на отменения регламент се считат за позовавания на настоящия регламент и се четат съгласно таблицата на съответствието в приложение X.
Член 10
Настоящият регламент влиза в сила на двадесетия ден след публикуването в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 март 2009 година.

Labels: 12
2
6